

**Programmas “Latvijas skolas soma” īstenošana**

**Tukuma novada pašvaldības izglītības iestādēs**

**2022./2023. mācību gadā**

Kultūrizglītības programmas “Latvijas skolas soma” <https://www.lnkc.gov.lv/lv/latvijas-skolas-soma>

mērķis ir dot iespēju Latvijas skolēniem iepazīt Latvijas mākslas un kultūras norises *(mūzikā, teātrī, dejā, cirkā, vizuālajā mākslā, kino, arhitektūrā, dizainā, materiālajā un nemateriālajā kultūras mantojumā, literatūrā un grāmatniecībā),* **sasaistot** tās ar **mācību un audzināšanas darbu,** tā mazinot sociālo nevienlīdzību un stiprinot jaunās paaudzes pilsoniskuma un valstiskās piederības apziņu.



**Kultūras norišu iepazīšana sniedz iespēju:**

•  sekmēt izglītības satura apguvi, veicinot skolēnu interesi un motivāciju mācīties;  
•  rūpēties par skolēnu emocionālo labsajūtu un mentālo veselību;  
•  dažādot informācijas ieguves veidus (piem., alternatīva un papildinājums grāmatām utt.)  
•  sadarboties ar vecākiem, parādot mūsdienīgu mācību procesu un sniedzot pieeju kultūras norisēm Latvijā;  
•  paplašināt skolotāju savstarpējo sadarbību un sadarbību izglītības iestādes līmenī.

Programmas norisei kopumā un izglītības iestādes līmenī jānodrošina šādi pamatprincipi:

•   visu skolēnu iesaiste, nodrošinot līdztiesīgumu kultūras norišu pieejamībā;  
•    tradicionālo kultūras vērtību un laikmetīgās kultūras un mākslas norišu līdzsvars;  
•    saikne ar tiešo mācību saturu un procesu, lai sekmētu nacionālā izglītības standarta mērķu sasniegšanu;   
•    kultūras un izglītības profesionāļu sadarbība.

## **Programmas administrēšana un budžeta izmantošana**

Finanšu līdzekļi tiek piešķirti izglītības iestāžu dibinātājiem atbilstoši faktiskajam skolēnu, kuri klātienē apgūst pamata un vidējās vispārējās un profesionālās izglītības programmas, skaitam attiecīgā mācību gada septembrī. Finansējums I semestrī 4,56 euro, II semestrī – 7 *euro* uz skolēnu.

Programmā “Latvijas skolas soma” Tukuma novadā iesaistās visas vispārizglītojošās izglītības iestādes, kopskaitā 22.

2022./2023. mācību gada I semestrī atbilstoši MK noteikumiem Tukuma novada pašvaldības izglītības iestādēm tika piešķirts finansējums 22 581,12 *euro* apmērā, kas novada 7208 skolēniem nodrošināja iespēju apmeklēt/apskatīt/piedzīvot 93 dažādas kultūras norises.

2022./2023. mācību gada II semestrī, savukārt, tika piešķirts finansējums 35 665 *euro* apjomā, kas sedza 79 norises 6968 izglītojamajiem.

Programmas koordinatore E. Muižniece